EUs miljødirektiv for vannforekomster – "vanndirektivet" i dagligtale – ble en del av norsk rett i 2007. Direktivet krever at ferskvann og kystvann skal tilfredsstille krav til god vannkvalitet og god økologisk status innen 2015.
Sammen med samfunnsforsker-kollega Gerd Blindheim Jacobsen, har Egeland analysert et sentralt EU-dokument fra november i fjor. Her har EU-kommisjonen gitt medlemslandene og Norge tilbakemelding på regionale vannforvaltningsplaner og generell oppfølging av vanndirektivet til nå.
I rapporten konkluderer de to samfunnsforskerne med at EU ikke legger opp til absolutte standarder eller minimumskrav ved gjennomføring av miljøtiltak som skal innfri vanndirektivet.
CEDREN er bemannet med fagfolk fra NINA (Norsk institutt for naturforskning), NTNU og SINTEF. Ifølge Egeland tilsier resultater fra CEDRENs forskning at det i mange tilfeller går an å iverksette tiltak som bedrer laksens livsvilkår i regulerte elver uten at dette nødvendigvis går utover kraftproduksjonen.
CEDREN vil i nær framtid utgi en samlet oversikt over slike tiltak, i form av ei håndbok for miljødesign i regulerte vassdrag.
Ifølge SINTEF-rapporten legger EU-kommisjonen opp til at det i stor grad skal være opp til landene selv å finne de beste tiltakene som kan forbedre vannkvaliteten.